ABC จับมือ Sukishi เอาใจลูกค้าชาวจีน
ABC เปิดตัวพันธมิตรใหม่ “ซูกิชิ อินเตอร์ กรุ๊ป” ผู้นำธุรกิจภัตตาคารอาหารปิ้งอย่างสไตล์เกาหลีและอาหารญี่ปุ่น หวังรองรับนักท่องเที่ยวชาวจีนที่มาใช้บริการเพิ่มขึ้น
15 พ.ค. 2560

นายจิรภัทร วีรชยทองคำ รองกรรมการผู้จัดการบริษัท แอสเซท ไบร์ท จำกัด (มหาชน) หรือ ABC ผู้นำในด้านธุรกิจพาณิชย์อิเล็กทรอนิกส์ที่ทันสมัยเพื่อตอบสนองชีวิตของสังคมออนไลน์ เปิดเผยว่า ธุรกิจการให้บริการช่องทางรับชำระเงิน WeChat Pay ที่บริษัทเป็นผู้ให้บริการอย่างเป็นทางการนั้น มีการเติบโตเพิ่มขึ้นอย่างต่อเนื่อง ทั้งในส่วนการใช้บริการของนักท่องเที่ยวชาวจีนที่เดินทางเข้ามาท่องเที่ยวในประเทศไทย
และในส่วนของร้านค้า ร้านอาหาร หรือสถานที่ท่องเที่ยว ซึ่งต่างก็ให้ความสนใจในช่องทางรับชำระเงินเป็นจำนวนมาก มีการติดต่อขอรับบริการผ่านทางเว็บไซต์อย่างต่อเนื่อง ล่าสุดบริษัทได้รับการตอบรับจากพันธมิตรรายใหม่อย่าง “ซูกิชิ อินเตอร์ กรุ๊ป” เปิดใช้ช่องทางการรับชำระเงิน WeChat Pay เป็นที่เรียบร้อยแล้วเมื่อต้นเดือนพฤษภาคมที่ผ่านมา
ด้าน นางสาวรัตนวรรณ จิรวราพันธ์ ผู้ช่วยรองกรรมการผู้จัดการใหญ่ บริษัท ซูกิชิ อินเตอร์กรุ๊ป จำกัด ผู้นำธุรกิจภัตตาคารอาหารปิ้งอย่างสไตล์เกาหลีและอาหารญี่ปุ่น เปิดเผยว่า ปัจจุบันธุรกิจร้านอาหารในเครือซูกิชิเปิดให้บริการทั้งหมด 4 แบรนด์ ได้แก่ Sukishi Korean Charcoal Grill, Sukishi Buffet, Seoul Grill และ Wawa Cha รวมมากกว่า 50 สาขาทั่วประเทศ ซึ่งลูกค้าที่มาใช้บริการก็มีทั้งชาวไทยและชาวต่างชาติ
โดยเฉพาะชาวจีนที่มีจำนวนเพิ่มมากขึ้นเรื่อยๆ สำหรับสาขาที่นักท่องเที่ยวชาวจีนนิยมมาใช้บริการ ได้แก่ สาขาเซ็นทรัลเวิลด์ สาขาเซ็นทรัลพระราม 9 และเซ็นทรัลเฟสติวัล เชียงใหม่ ทางบริษัทจึงมีการเตรียมความพร้อมเพื่ออำนวยความสะดวกในทุกด้าน รวมถึงการชำระเงิน
ซึ่งเชื่อว่าช่องทางการชำระเงิน WeChat Pay นั้น สามารถอำนวยความสะดวกให้แก่ลูกค้าได้เป็นอย่างดี มีความน่าเชื่อถือ และปลอดภัย และในส่วนของร้านเองก็ได้รับความสะดวกเช่นกัน ด้วยระบบที่ไม่ยุ่งยากพร้อมทีมงานดูแลอบรมการใช้งาน ต้นทุนต่ำ และสามารถรู้ผลการชำระเงินได้ทันที จึงเป็นอีกหนึ่งช่องทางที่เพิ่มโอกาสสร้างรายได้ให้กับทางร้าน”